b"\n_START_ARTICLE_\nGra\xc4\x8di\xc5\xa1\xc4\x8de\n_START_SECTION_\nNastanek in klima\n_START_PARAGRAPH_\nPovr\xc5\xa1je Gra\xc4\x8di\xc5\xa1\xc4\x8da je nastajalo \xc5\xbee pred 40 milijoni let. Pri\xc5\xa1lo je do tektonskega delovanja, povr\xc5\xa1je se je dvigalo in nagubalo, morje pa odteklo in nastala je luskasta zgradba._NEWLINE_Zimske temperature so okoli 2 \xc2\xb0C in 3 \xc2\xb0C, povpre\xc4\x8dne poletne pa okoli 25 \xc2\xb0C. Padavin je dokaj veliko (predvsem pozimi in jeseni), pribli\xc5\xbeno 1300\xc2\xa0mm. V zimskem \xc4\x8dasu zapade tudi do 3\xc2\xa0cm snega, redki pa sta sodra in to\xc4\x8da. Pogosta pa je burja.\n_START_SECTION_\nLega\n_START_PARAGRAPH_\nGra\xc4\x8di\xc5\xa1\xc4\x8de je sredi\xc5\xa1\xc4\x8dna vas v vzhodnem delu \xc5\xa0avrinskega gri\xc4\x8devja. Le\xc5\xbei med hriboma La\xc4\x8dna (451 m) in Gri\xc5\xbeo (346 m) na severnem robu suhe doline Gra\xc4\x8di\xc5\xa1ke vale._NEWLINE_Staro va\xc5\xa1ko jedro je od ceste Kubed\xe2\x80\x93Buzet nekoliko odmaknjeno, skrito od pogledov iz glavne ceste. Kra\xc5\xa1ko polje se od vasi razteza naprej proti Smokvici in Movra\xc5\xbeu. To dolino oziroma 'valo', kot ji pravijo doma\xc4\x8dini, so v preteklosti rabili za pa\xc5\xa1nike in njive. Vinogradov je malo, ti se nahajajo le v zavetnih legah, skriti pred ostrimi sunki burje.\n_START_SECTION_\nGra\xc4\x8di\xc5\xa1\xc4\x8de danes\n_START_PARAGRAPH_\nVas je strnjeno pozidana, hi\xc5\xa1e so grajene iz belega kra\xc5\xa1kega kamna, stene pro\xc4\x8delij so v ve\xc4\x8dini, tako kot prili\xc4\x8di Istri, neometane. V novem delu vasi je nekaj novih hi\xc5\xa1, tu je tudi Osnovna \xc5\xa1ola Istrskega odreda - Gra\xc4\x8di\xc5\xa1\xc4\x8de, v stavbi Zadru\xc5\xbenega doma pa sta \xc5\xa1e po\xc5\xa1ta in trgovina. Vas ima tudi svojo gostilno.\n_START_SECTION_\nCerkev sv. Miklav\xc5\xbea\n_START_PARAGRAPH_\nCerkev v Gra\xc4\x8di\xc5\xa1\xc4\x8du je posve\xc4\x8dena sv. Miklav\xc5\xbeu. Zgrajena je bila v letu 1784, 1995. leta pa je bila obnovljena. V zvonik, \xc4\x8digar urni mehanizem \xc5\xa1e vedno obstaja, je vzidana plo\xc5\xa1\xc4\x8da z napisom v glagolici in cirilici. Ta pomemben napis na va\xc5\xa1kem zvoniku, ki ga je postavila Gra\xc4\x8di\xc5\xa1ka ob\xc4\x8dina ob pomo\xc4\x8di \xc5\xbeupana in stare\xc5\xa1in, nam govori, da je bilo Gra\xc4\x8di\xc5\xa1\xc4\x8de \xc5\xbee leta 1876 samostojna ob\xc4\x8dina.\n_START_SECTION_\nKultura\n_START_PARAGRAPH_\nV vasi delujeta dve dru\xc5\xa1tvi; \xc2\xbb\xc5\xa0avrini in anka \xc5\xa0avrinke\xc2\xab\xc2\xa0ter Turisti\xc4\x8dno, \xc5\xa1portno in kulturno dru\xc5\xa1tvo \xc2\xbbSv. Miklav\xc5\xbe\xc2\xab. Dru\xc5\xa1tvo skrbi za urejenost in prepoznavnost kraja, kulture in va\xc5\xa1kih obi\xc4\x8dajev. Vas Gra\xc4\x8di\xc5\xa1\xc4\x8de praznuje dva va\xc5\xa1ka praznika: prvo nedeljo v juliju je \xc5\xa1agra in 6. decembra Sv. Miklav\xc5\xbe. Ponovno je bil uveden tudi praznik \xc2\xbbotave\xc2\xab, ki ima sedaj dodano ime \xc2\xbbpraznik \xc5\xa1paringe\xc2\xab. Praznuje se osmi dan po veliki no\xc4\x8di, ko je v Gra\xc4\x8di\xc5\xa1\xc4\x8du tudi ples, praznovanje pa poteka tudi drugo nedeljo po veliki no\xc4\x8di._NEWLINE_Leta 1615 so Gra\xc4\x8di\xc5\xa1\xc4\x8de po\xc5\xbegala avstrijska vojska v boju proti Bene\xc4\x8danom. Leta 1943 pa so Nemci po\xc5\xbegali celotno vas. 1965. leta so v vasi odkrili spomenik \xc5\xbertvam NOB.\n_START_SECTION_\nOsnovna \xc5\xa1ola Istrskega odreda Gra\xc4\x8di\xc5\xa1\xc4\x8de\n_START_PARAGRAPH_\nDo leta 1955 so otroci obiskovali osnovno \xc5\xa1olo v sosednji vasi - Kubedu. \xc5\xa0ola je bila pri cerkvi sv. Florjana. Po drugi svetovni vojni so jo po\xc5\xbegali Nemci._NEWLINE_Leta 1952 so \xc5\xa1olo pri\xc4\x8deli graditi v Gra\xc4\x8di\xc5\xa1\xc4\x8du. Najprej so jo \xc5\xbeeleli poimenovati po Gra\xc4\x8di\xc5\xa1kem bocu Tonetu Franci, kasneje pa so si premislili in jo poimenovali O\xc5\xa0 Istrskega odreda Gra\xc4\x8di\xc5\xa1\xc4\x8de.\n_START_SECTION_\nZanimivosti\n_START_PARAGRAPH_\nZnana oseba iz Gra\xc4\x8di\xc5\xa1\xc4\x8da je Marija Franca, ljudska pripovednica, poznana po svojih \xc2\xbb\xc5\xa1torijah\xc2\xab, zapisanih v knjigi \xc2\xbb\xc5\xa0avrinke I,II,III\xc2\xab. Zapisane prigode je do\xc5\xbeivljala na poti, ko je kot \xc5\xbeena - \xc5\xa0avrinka hodila s svojim oslom po jajca v Istro in jih nosila prodajat v Trst. Na Gra\xc4\x8di\xc5\xa1ki \xc5\xa1oli je vrsto let pou\xc4\x8deval tudi pisatelj Marjan Tom\xc5\xa1i\xc4\x8d, ki je napisal mnogo knjig z istrsko vsebino. Pri tem mu je pomagala predvsem Marija Franca, ki mu je svoje zgodbe pripovedovala.  Tu je \xc5\xbeivel in ustvarjal tudi skladatelj Aldo Kumar, ki je priredil kar nekaj istrskih skladb in sodi danes med najpogosteje izvajane slovenske skladatelje."